Predkladacia správa

Prechod z analógového na digitálne televízne vysielanie je jednou z priorít v rámci EÚ. Dňa 24. mája 2005 prijala EK základný dokument týkajúci sa urýchlenia prechodu z analógového na digitálne vysielanie. Na základe oznámenia vyzvala Rada EÚ členské štáty EÚ, aby o. i. ukončili prechod z analógového na digitálne pozemské televízne vysielanie do konca roku 2012 a aby do polovice roka 2006 publikovali, ak tak ešte neurobili, svoje návrhy a časový plán prechodu. 
Slovenská republika ako riadny člen EÚ v roku 2005 výzvu Rady EÚ prijala. Stratégia prechodu z analógového na digitálne pozemské televízne vysielanie v Slovenskej republike bola schválená uznesením vlády SR č. 646/2006 dňa 26. júla 2006. Základným cieľom prechodu z analógového na digitálne pozemské televízne vysielanie z technického hľadiska je dosiahnuť významnú úsporu frekvenčného spektra určeného na šírenie televízneho vysielania pri znížení výkonov vysielačov. Politickým cieľom je snaha využiť nové technológie na celkové zvýšenie životnej úrovne, vzdelania, na podporu budovania informačnej spoločnosti, na rozvoj elektronického mediálneho trhu zatraktívnením programovej ponuky, zvýšením kvality a plurality vysielania, na vytvorenie priestoru pre vstup nových podnikateľských subjektov na  trh a na rozvoj nových služieb.
Uznesením vlády SR č. 70/2008 bolo dňa 30. januára 2008 schválené „Priebežné vyhodnotenie plnenia Stratégie prechodu z analógového na digitálne pozemské televízne vysielanie v Slovenskej republike“. V bode B.1. uznesenia bola ministrovi dopravy, pôšt a telekomunikácií uložená úloha v termíne do 6 mesiacov od nadobudnutia účinnosti všeobecne záväzného právneho predpisu o podmienkach prechodu na pozemské digitálne vysielanie, t. j. do 31. októbra 2008 predložiť na rokovanie vlády SR aktualizované znenie Stratégie prechodu z analógového na digitálne pozemské televízne vysielanie v Slovenskej republike.
Aktualizovaná Stratégia prechodu z analógového na digitálne pozemské televízne vysielanie v Slovenskej republike popisuje hlavné ciele a zásady prechodu, formuluje úlohu štátu a príslušných orgánov štátnej správy pri vytváraní podmienok prechodu, obsahuje posúdenie existujúcej situácie v televíznom vysielaní na Slovensku a stanovuje potrebné kroky a postupy, vedúce k začatiu pravidelného pozemského digitálneho televízneho vysielania a k ukončeniu pozemského analógového televízneho vysielania v roku 2012. 
Stratégia zohľadňuje požiadavku na celoplošnú dostupnosť digitálneho pozemského vysielania minimálne v rozsahu poskytovania súčasných televíznych programových služieb vrátane vidieckych a odľahlejších oblastí. 
Prechod na digitálne vysielanie je významným technologickým pokrokom, ktorý bude mať pozitívny vplyv na spoločnosť, najmä v kontexte zavádzania nových služieb (napr. služby  e-Governmentu, interaktivita), lepšej dostupnosti služieb (priblíženie štátnej správy občanom) a zvýšenia kvality príjmu vysielania. Neoddeliteľnou súčasťou je však technické dovybavenie obyvateľstva prídavnými zariadeniami alebo novými prijímacími zariadeniami, schopnými prijímať digitálne vysielanie.